**САБАНТУЙ**

   Сабантуймы, Сабантуй -

   Уеннар туе бит ул,

   Тәм-томнар сые бит ул,

   Җиңүләр уе бит ул.

   Чаптар өстендә чабып,

   Катыктан тәңкә табып,

   Колга башына менеп,

   Узышлыга йөгереп...

   Татарча бил алышып,

   Аркан белән тартышып,

   Ватмый йомырка ташып,

   Үткенлектә сөйләшеп.

   Җиңсәң әгәр,

   Сабантуй -

   Эчкә шатлык сыймас туй!

           Эльмира Шәрифуллина

**Сабантуй бүген бездә**

   Шатлыклар - күңелебездә,

   Ал кояш - күгебездә.

   Килегез, дуслар, кунакка,

   Сабантуй бүген бездә.

   Иң уртага утыртканнар

   Иң озын бер колганы -

   Колганың да бик тиз генә

   Менеп булмый торганы.

   Җиңгиләр биреп җибәргән

   Бизәкле бүләкләрен,

   Ә малайлар көрәшергә

   Сызганган беләкләрен.

   Ә кызлар киеп чыкканнар

   Иң матур күлмәкләрен.

   Латыйп бабай төяп килгән

   Иң ныклы чүлмәкләрен.

   Абыйлар алып килгәннәр

   Иң җитез юртакларын.

   Гармунчылар алып чыккан

   Җырларның уртакларын.

   Җилферди чиккән сөлгеләр,

   Бүләкләр - күбебезгә!

   Көрәшик тә, узышыйк та -

   Сабантуй бүген бездә!

           Роберт Миңнуллин